**Osnovna škola Žakanje**

**Žakanje 58**

**Žakanje**

**PRAVILNIK O ELEMENTIMA I MJERILA ZA VRJEDNOVANJE VLADANJA UČENIKA**

Na temelju *Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 94/13), Pravilnika o načinima, postupcima i elementima vrednovanja učenika u osnovnoj i srednjoj školi* (*NN 112/10*), propisanih dokumenta škole: *Pravilnika o kućnom redu* OŠ Žakanje donesenom 03. ožujka 2011. i *Pravilnika o pedagoškim mjerama i izostancima učenika* donesen 19. studenog 2013. Učiteljsko vijeće Osnovne škole Žakanje (u daljnjem tekstu Škola), na prijedlog Školskog tima za kvalitetu, donijelo je 26. kolovoza 2014. godine *Pravilnik o elementima i mjerilima za vrjednovanje vladanja učenika.*

Napomena: Izrazi koji se u ovom dokumentu koriste za osobe u muškome rodu, neutralni su i odnose se na osobe muškoga i ženskoga spola.

**1. UVOD**

U skladu s navedenim *Pravilnikom* ističemo sljedeće:

1. Vrjednovanje vladanja učenika obuhvaća sustavno prikupljanje podataka o ponašanju učenika i postignutim kompetencijama prema unaprijed definiranim i prihvaćenim načinima, postupcima i elementima, a sastavnice su:

a) praćenje, tj. sustavno uočavanje i bilježenje zapažanja o ponašanju učenika prema prethodno utvrđenim elementima od strane razrednika, učitelja i stručnih suradnika

b) provjeravanje, tj. procjena napretka u ponašanju učenika i postignute razine kompetencija na temelju praćenja, na sjednicama Razrednih vijeća, školskih povjerenstava te individualnim razgovorima s roditeljima i učenicima

c) ocjenjivanje, tj. pridavanje opisne vrijednosti *uzorno*, *dobro*, *loše* rezultatima praćenja učenikovog ponašanja prema sastavnicama ocjenjivanja vladanja.

Bilješke o ponašanju učenika u dnevnicima rada razrednih odjela pišu se u rubrici za napomene i/ili u posebne bilježnice. Treba ih voditi stručno te jasno i razumljivo za roditelje i učenike. Bilješke sadrže podatke o učeniku, mjesto i vrijeme ponašanja/događaja, opis ponašanja i poduzetih mjera te potpis osobe (razrednik, predmetni/dežurni učitelj, stručni suradnik) koja je uočila i upisala određeno ponašanje. Bilješke ne smiju vrijeđati ni etiketirati učenika. O njima roditelje informira razrednik.

2. Aktivnosti u procesu vrjednovanja razvoja ponašanja učenika provode učitelji, razrednici i stručni suradnici transparentno, javno i kontinuirano, poštujući učenikovu osobnost, obiteljske prilike i dajući svakome učeniku jednaku priliku.

3. Načine, postupke i elemente vrjednovanja učenika s teškoćama, koji savladavaju individualne programe i posebne kurikulume uključujući i vladanje, učitelji/stručni suradnici trebaju primjeriti teškoći i osobnosti učenika. Ponašanje koje je posljedicom učenikove teškoće treba se ispravljati, no ono ne smije utjecati na cjelokupno vrednovanje vladanja, tj. učeniku se ne smije sniziti ocjena iz vladanja.

4. **Razrednik zaključuje ocjenu vladanja učenika, uz mišljenje Razrednoga vijeća.** U zapisniku sjednice Razrednoga vijeća razrednik upisuje, uz odgovarajuću točku dnevnog reda, napomenu „ocjene vladanja zaključio razrednik uz mišljenje i suglasnost Razrednoga vijeća“, tj. navodi po potrebi naglaske i zaključke iz rasprave o ocjeni vladanja za pojedinog učenika (ako ne postoji suglasnost oko ocjene). Razrednik ima obavezu:

a) na početku nastavne godine (na 1. satu razrednika, tj. na 1. roditeljskom sastanku) upoznati javno sve učenike i roditelje s elementima i mjerilima ocjenjivanja vladanja učenika

b) na kraju prvoga polugodišta i na kraju nastavne godine (na zadnjem satu razrednika u polugodištu i na kraju nastave) javno zaključiti, priopćiti i obrazložiti ocjenu vladanja svakom učeniku te u odgovarajuću rubriku Dnevnika rada za sat razrednika upisati „javno zaključivanje i priopćavanje ocjena vladanja učenika“

c) u suradnji sa stručnim suradnicima Škole i tijelima ovlaštenima za donošenje i izvršavanje pedagoških mjera dogovarati i poduzimati mjere za unaprjeđenje vladanja učenika te pratiti promjene ponašanja i/ili eventualna ponavljanja neprihvatljivog ponašanja

d) redovito informirati roditelje o vladanju učenika te voditi brigu o tome da roditelj pravovremeno dobije informaciju koju će ocjenu vladanja i zbog čega imati njegovo dijete na kraju prvoga polugodišta i nastavne godine.

5. **Učenik ima pravo znati elemente ocjenjivanja kao i načine i postupke vrjednovanja vladanja.** Učenik je dužan pridržavati se svih pravila koja se odnose na načine i postupke vrjednovanja te na pravila ponašanja učenika u školi. Akose učenik ne pridržava pravila, učitelj/razrednik/stručni suradnik može predložiti određenu pedagošku mjeru razredniku, Razrednome ili Učiteljskome vijeću koje može donijeti odluku o izricanju pedagoške mjere učeniku.

6. **Roditelj ima pravo znati elemente ocjenjivanja kao i načine i postupke vrjednovanja vladanja.** O načinima i postupcima vrjednovanja i ocjenjivanja vladanja roditelje informira razrednik na roditeljskim sastancima i individualnim informativnim razgovorima. Roditelji imaju pravo uputiti primjedbe, komentare i sugestije o vrjednovanju vladanja učenika koje podnose ravnatelju i/ili Vijeću roditelja.

7. Ravnatelj i stručni suradnici Škole dužni su tijekom nastavne godine pratiti provođenje odredbi navedenog Pravilnika koje se odnose na vrjednovanje vladanja učenika. Ravnatelj je dužan razmotriti svaku pisanu predstavku roditelja ili Vijeća roditelja koja se odnosi na načine i postupke vrjednovanja vladanja učenika i pisano odgovoriti najkasnije u roku od 15 dana od dana zaprimanja predstavke.

8. Elementi i mjerila vrjednovanja vladanja učenika dostupni su učenicima i roditeljima na web stranici Škole.

9. Ocjena vladanja učenika u 7. i 8. razredu ne vrednuje se za upis u srednju školu te učenici se ostvaruju dodatne bodove pri upisu za uzorno vladanje.

**2. ELEMENTI OCJENJIVANJA VLADANJA UČENIKA su:**

**a) odnos učenika prema radu**

**b) odnos prema drugim učenicima**

**c) odnos prema učiteljima i drugim djelatnicima Škole**

**d) odnos prema vlastitoj i tuđoj imovini, društvenom i prirodnom okružju te poštivanje pravila Kućnog reda Škole.**

**1. Odnos prema radu**

|  |  |  |
| --- | --- | --- |
| **UZORNO** | **DOBRO** | **LOŠE** |
| * redovito pohađa nastavu * ne kasni na nastavu * ima odgovoran odnos prema radu (izvršava dogovorene zadatke, piše domaće zadaće) * redovito donosi potreban pribor za rad i boravak u školi * poštuje dogovorena pravila * prihvaća odgovornost za rezultate svog učenja i rada te je spreman ispraviti pogreške | * neopravdano izostaje i/ili kasni na nastavu (od 10 – 20 sati) * ne izvršava redovito dogovorene zadatke, ne piše redovito domaće zadaće * povremeno donosi potreban pribor i opremu za rad * postavljena pravila povremeno poštuje * povremeno ne prepoznaje odgovornost za rezultate svog učenja i rada – treba poticaj koji i prihvaća | * neopravdano izostaje i/ili kasni na nastavu (iznad 20 sati) * ima neodgovoran odnos prema radu (učestalo ne izvršava dogovorene zadatke, učestalo ne piše domaće zadaće) * učestalo ne donosi pribor i opremu za rad * postavljena pravila učestalo ne poštuje * učestalo ne prihvaća odgovornost za rezultate svog učenja i rada te ne želi ispraviti svoje pogreške |

**2. Odnos prema učenicima**

|  |  |  |
| --- | --- | --- |
| **UZORNO** | **DOBRO** | **LOŠE** |
| * prijateljski se odnosi prema drugim učenicima i spreman je pomoći * uljudno komunicira s drugim učenicima * poštuje prava i različitosti drugih učenika – tolerantan je * ne izaziva sukobe, nije nasilan prema drugim učenicima, a sukobe rješava nenasilno * prihvaća, aktivno sudjeluje i dobro surađuje s drugim učenicima u zajedničkim aktivnostima * ne ponavlja pogreške na koje je upozoren | * treba poticaj za prijateljsko ponašanje i pomaganje drugim učenicima * povremeno ne pokazuje primjerni način komuniciranja s drugim učenicima * povremeno ne poštuje prava i različitosti drugih učenika * povremeno vrijeđa, ismijava, psuje * povremeno izaziva sukobe * u zajedničkim aktivnostima, s drugim učenicima surađuje uz poticaj * ponavlja pogreške na koje je upozoren te ga se mora ponovno upozoravati | * učestalo pokazuje neprijateljski odnos prema drugim učenicima, nije im spreman pomoći * učestalo pokazuje neprimjeren način komunikacije s drugim učenicima: učestalo nameće svoju volju, vrijeđa, psuje, ismijava, izaziva sukobe * ugrožava prava i ne poštuje različitosti drugih učenika * ne prihvaća i ne sudjeluje s drugim učenicima u zajedničkim aktivnostima niti na poticaj * ponavlja pogreške unatoč upozorenjima o neprimjerenosti ponašanja i poticajima da ih ispravi * svojim ponašanjem ugrožava svoju sigurnost i sigurnost drugih učenika |

**3. Odnos prema učiteljima i drugim djelatnicima**

|  |  |  |
| --- | --- | --- |
| **UZORNO** | **DOBRO** | **LOŠE** |
| * kulturno se ponaša i na primjeren način komunicira s učiteljima i drugim djelatnicima * pozitivno reagira i poštuje upute i zahtjeve koje mu učitelji i/ili drugi djelatnici Škole postavljaju, a koje su u skladu s propisima i Kućnim redom škole * uvažava autoritet učitelja i drugih djelatnika * ne ponaša se nasilno prema učiteljima i drugim djelatnicima Škole (ne viče, ne vrijeđa, ne prijeti, ne snima neovlašteno, ne koristi Internet za vrijeđanje i narušavanje ugleda Škole i djelatnika Škole…) | * povremeno se ne ponaša kulturno i ne komunicira na primjeren način s učiteljima i drugim djelatnicima * povremeno ne reagira i ne poštuje upute i zahtjeve koje mu učitelji i/ili drugi djelatnici Škole postavljaju, a koje su u skladu s propisima i Kućnim redom * povremeno ne uvažava autoritet učitelja i drugih djelatnika * povremeno se ponaša nasilno prema učiteljima i drugim djelatnicima (viče, vrijeđa, prijeti, neovlašteno snima, koristi Internet za vrijeđanje i narušavanje ugleda Škole i djelatnika Školeitd.), ali kada pogriješi, prihvaća upozorenje i odgovornost te se trudi ispraviti i ne ponoviti neprimjereno ponašanje | * učestalo se ne ponaša kulturno i ne komunicira na primjeren način s učiteljima i drugim djelatnicima * učestalo ne reagira i ne poštuje upute i zahtjeve koje mu učitelji i/ili drugi djelatnici Škole postavljaju, a koje su u skladu s propisima i Kućnim redom * učestalo ne uvažava autoritet učitelja i drugih djelatnika * učestalo se ponaša nasilno prema učiteljima i drugim djelatnicima Škole (viče, vrijeđa, prijeti, neovlašteno snima, koristi Internet za vrijeđanje i narušavanje ugleda Škole i djelatnika Školeitd.), ali ne prihvaća odgovornost i unatoč  upozorenjima ponavlja neprimjereno ponašanje |

**4. Odnos prema imovini škole te društvenom i prirodnom okruženju**

|  |  |  |
| --- | --- | --- |
| **UZORNO** | **DOBRO** | **LOŠE** |
| * vodi brigu, čuva i ne uništava vlastitu i tuđu imovinu * doprinosi ugledu Škole i kulturno se ponaša u raznim prigodama (školske priredbe, ekskurzije i izleti, posjeti izvan Škole, projekti i dr.) * poštuje zabranu unošenja i/ili korištenja nedozvoljenih sredstava prema Kućnome redu Škole u unutrašnji i vanjski prostor * pokazuje visoku razvijenu društvenu i ekološku svijest i ponaša se u skladu s njome te vodi brigu o društvenom i prirodnom okružju * svojim ponašanjem prema društvenom i prirodnom okružju daje primjer drugim učenicima | * uglavnom vodi brigu i čuva vlastitu i tuđu imovinu * povremeno ponašanjem narušava ugled Škole i ne ponaša se kulturno u raznim prigodama (školske priredbe, ekskurzije i izleti, posjeti izvan Škole, projekti i dr.) * povremeno ne poštuje zabranu unošenja i/ili korištenja nedozvoljenih sredstava prema Kućnome redu Škole u unutrašnji i vanjski prostor * pokazuje nerazvijenu društvenu i ekološku   svijest, ne vodi brigu o društvenome i  prirodnom okružju, ali na poticaj prihvaća  odgovornost i mijenja ponašanje   * u situacijama neprimjerenog odnosa drugih   učenika prema društvenome i prirodnom  okružju je promatrač, ne reagira i ne potiče  pozitivna ponašanja | * učestalo uništava vlastitu i tuđu imovinu * učestalo ponašanjem narušava ugled Škole i ne ponaša se kulturno u raznim prigodama (školske priredbe, ekskurzije i izleti, posjeti izvan Škole, projekti i dr.) * krši zabranu unošenja i/ili korištenja nedozvoljenih sredstava prema Kućnome redu Škole u unutrašnji i vanjski prostor * učestalo pokazuje nerazvijenu društvenu i ekološku svijest, ne vodi brigu o društvenome i prirodnom okružju, te ne prihvaća odgovornost i ne mijenja ponašanje ni nakon upozorenja * svojim ponašanjem prema društvenome i prirodnom okružju daje loš primjer drugim učenicima |

**REDOVITO** znači da učenik nikada nije zapisan ili je opravdano zapisan zbog kršenja pravila u Dnevnik radanajviše 2 - 3 puta u polugodištu, tj. ukupno najviše 5 puta tijekom nastavne godine.

**POVREMENO** znači daje učenik opravdano zapisan zbog kršenja pravila u Dnevnik radanajviše 4 - 5 puta u polugodištu, tj. ukupno najviše 10 puta tijekom nastavne godine.

**UČESTALO** znači daje učenik opravdano zapisan zbog kršenja pravila u Dnevnik radaviše od 4 - 5 puta u polugodištu, tj. više od 10 puta tijekom nastavne godine.

Završne odredbe:

**Početna ocjena vladanja učenika je najviša ocjena koja se postupno, u skladu s prethodno navedenim kriterijima, snižava.**

Zaključna ocjena uzornog vladanja učenika treba proizaći iz svih predloženih sastavnica, no pri donošenju ocjene treba imati u vidu da uzorno ponašanje sadrži mnoge sastavnice i da su one zahtjevne te da osnovnoškolski učenici prolaze kroz različite razvojne faze. Stoga se i učenik koji ima težište prema uzornom ponašanju može ocijeniti i nagraditi uzornom ocjenom vladanja.

Ocjena vladanja donosi se temeljem predloženih elemenata te se pri donošenju konačne ocjene koriste predložene tablice.

Ako je prisutan jedan kriterij za *dobro* vladanje, ono ne može biti ocijenjeno kao *uzorno.*

Ako je prisutan jedan kriterij za *loše* vladanje, ono ne može biti ocijenjeno kao *dobro* ili *uzorno*.

**UZORNO VLADANJE** ima učenik za kojega uz navedene kriterije vrijedi sljedeće:

1. Učenik redovito poštuje Kućni red Škole te školska i razredna pravila u cijelosti.
2. Učenik nema izrečenu pedagošku mjeru zbog povrede dužnosti, neispunjavanja obveza i nasilničkog ponašanja tijekom tekuće nastavne godine.
3. Uzorno vladanje može imati učenik kojemu je izrečena pedagoška mjera Opomene i/ili Ukora, ali uz uvjet da je preuzeo odgovornost i popravio ponašanje zbog kojeg mu je izrečena mjera.
4. Učenik kojemu je izrečena Opomena i/ili Ukor, a koji nije preuzeo odgovornost za svoje ponašanje i ponavlja ponašanje zbog kojeg je dobio navedene pedagoške mjere, ne može imati uzorno vladanje.

**DOBRO VLADANJE** ima učenik za kojeg uz navedene kriterije vrijedi i sljedeće:

1. Učenik povremeno ne poštuje i krši Kućni red Škole te školska i razredna pravila.
2. Učeniku je tijekom nastavne godine izrečena pedagoška mjera Opomene i/ili Ukora, nakon čega učenik nije prihvatio odgovornost i nije popravio ponašanje zbog kojega mu je izrečena mjera.
3. Dobro vladanje može imati učenik kojemu je izrečena mjera Strogog ukora, ali uz uvjet da je učenik prihvatio odgovornost i popravio svoje ponašanje.
4. Učenik kojemu je izrečena mjera Strogog ukora, a koji nije preuzeo odgovornost za svoje ponašanje i ponavlja ponašanje zbog kojega je dobio navedenu pedagošku mjeru, ne može imati dobro vladanje.

**LOŠE VLADANJE** ima učenik za kojeg uz navedene kriterije vrijedi sljedeće:

1. Učenik učestalo ne poštuje i krši Kućni red Škole te školska i razredna pravila.
2. Loše vladanje ima učenik kojemu je izrečena mjera Strogog ukora, nakon čega učenik nije prihvatio odgovornost i nije popravio ponašanje zbog kojega mu je izrečena mjera.

Dokument sastavili članovi Školskog tima za kvalitetu uz uvažavanje dostavljenih mišljenja Stručnih aktiva predmetne i razredne nastave.